Croix de guerre 1939–1945

Croix de guerre 1939–1945 (norsk: Krigskorset 1939–1945) er en fransk militær dekorasjon, innstiftet den 26. september 1939. Medaljen ble tildelt for utmerket innsats under andre verdenskrig. Den ble tildelt militære på alle nivåer, samt militæravdelinger, og kunne også tildeles sivile, bysamfunn og kommuner. Croix de guerre 1939–1945 ble også tildelt utlendinger.

Utmerkelsen er en etterfølger etter Croix de guerre 1914–1918, som ble innstiftet for innsats i første verdenskrig. For innsats i kriger utenfor Europa ble det i 1921 innstiftet et Croix de guerre des Théâtres d'opérations extérieures.

Utforming
Croix de guerre 1939–1945 er i utforming lik Croix de guerre 1914–1918 og Croix de guerre des Théâtres d'opérations extérieures, bortsett fra at årstall på revers og medaljebåndet er forskjellig. Utmerkelsen består av et bronsekors med utbøyde armer. Korset er lagt på krysslagte sverd. Midtmedaljongen bærer en avbildning av republikkens kvinnefigur, en høyrevendt byste der figuren er iført frygisk lue og laurbærkrans. Medaljongen er omgitt av en bord med innskriften «RÉPUBLIQUE FRANÇAISE». På revers står årstallene «1939» eller «1939–1945» avhengig av tildelingstidspunkt.

Utmerkelsen er basert på modellen utformet av billedhoggeren Paul-Albert Bartholomé.

Medaljen er opphengt i et rødt bånd med fire grønne striper i midten. Fargene i båndet er lik de som keiser Napoléon III fastsatte for St. Helena-medaljen, som ble tildelt det første keiserrikets veteraner.  

Medaljebåndet kan utstyres med tilleggsutmerkelser. Anførsel på hærens dagsordre er markert med en palmegren i bronse, fem slike med en palmegren i sølv. Stjerner i bronse indikerer anførsel på dagsordren til regiment eller brigade, i sølv på dagsordren til divisjoner og forgylt på dagsordren til armékorps. 

Avdelinger som utmerket seg gjentatte ganger, fikk etter andre og tredje tildeling av Croix de guerre 1939–1945, båndet utstyrt med snor.  Denne kunne alle tjenestegjørende i avdelingen bære.

Rivaliserende utmerkelser
Den tyskvennlige Vichy-regjeringen under ledelse av marskalk Philippe Pétain bestemte i et dekret datert 28. mars 1941 å oppheve utmerkelsen og erstatte den med en egen variant. Denne hadde krigskorset med årstallene «1939–1940» på revers og et grønt bånd med smale svarte striper.

I Alger i 1943 tok general Giraud til å tildele krigskorset i båndet til Croix de guerre 1914–1918. Medaljen hadde korslagte franske flagg på advers og årstallet «1943» på revers.

De frie franske styrker fortsatte tildeling av utmerkelsen slik den ble innstiftet i 1939. I 1944 erklærte De frie franske styrker at dette skulle være den eneste anerkjente versjon av utmerkelsen.

Tildeling 
Croix de guerre 1939–1945 ble tildelt den som ved sin innsats på slagmarken har gjort seg bemerket på en slik måte at vedkommende er blitt nedtegnet i avdelingens dagsordre. Den kunne tildeles personell av enhver rang, samt militære avdelinger, bysamfunn og sivilpersoner. Medaljen ble også tildelt utenlandske soldater.

Flygeren Pierre Clostermann mottok Croix de guerre 1939–1945 med 27 palmer.

Totalt ble 1585 byer og kommuner tildelt Croix de guerre 1939–1945.

Referanser

Kilder 
 Battini, Jean og Witold Zaniewicki: Guide pratique des décorations françaises actuelles, Panazol: Lavauzelle, 2006, s. 65–68
 Décorations officielles françaises, Paris: Administration des monnaies et médailles, 1956, s. 52–56 og 181
 Hieronymussen, Poul Ohm og Jørgen Lundø: Europæiske ordner i farver, København: Politikens forlag, 1966, s. 136

 
Frankrikes forsvar
Utmerkelser etablert i 1939
1939 i Frankrike